
ΔΕΛΤΙΟ ΤΥΠΟΥ

Τι καλύτερο από το να βλέπεις χαρούμενα παιδιά!
Με την επιθυμία να γεμίσουμε με παιδικά χαμόγελα την Έδεσσα, το Σάββατο 5 Σεπτεμβρίου 2026 και ώρα 11:00, στο γραφείο του Συλλόγου μας, στην οδό Παύλου Μελά 1, πραγματοποιήθηκε εκδήλωση κατά τη διάρκεια της οποίας προσφέρθηκαν σχολικές τσάντες και διάφορα σχολικά είδη (κασετίνες, τετράδια, μπλοκ ζωγραφικής, παγουρίνα, μολύβια, μπογιές κ.ά.) σε παιδιά-μέλη οικογενειών του Συλλόγου μας, τα οποία φέτος ξεκινούν την εκπαιδευτική τους πορεία στην Α΄ Δημοτικού.
Ο Πρόεδρος του Συλλόγου, κ. Μίσχος Γεώργιος, αφού ευχήθηκε στα πρωτάκια και στους γονείς τους καλή και δημιουργική σχολική χρονιά, προχώρησε στη διανομή του σχολικού υλικού.
Το Διοικητικό Συμβούλιο του Συλλόγου μας θα ήθελε να ευχαριστήσει θερμά για την πολύτιμη προσφορά τους και, κυρίως, για τη χαρά που χάρισαν στους μικρούς μας μαθητές:
α. Τη θεατρική ομάδα «ΜΕΘΕΞΙΣ», την κα Δέσποινα Οτουντζίδου και τον κ. Γεώργιο Μουστάκα, οι οποίοι ανταποκρίθηκαν άμεσα και προσέφεραν τις σχολικές τσάντες για τα «πρωτάκια» μας, καθώς και τα βιβλιοπωλεία της πόλης μας «ΚΑΛΤΣΑ-ΠΟΥΛΙΑΚΗΣ», «ΚΡΑΛΛΗ ΖΩΗ» και «ΤΟΥΦΕΞΗ ΕΙΡΗΝΗ» για την αμέριστη βοήθειά τους, χάρη στην οποία μπορέσαμε να προσφέρουμε τα απαραίτητα σχολικά είδη.
β. Όλους τους ανώνυμους φίλους του Συλλόγου Πολυτέκνων που συνέβαλαν με την προσφορά και τη στήριξή τους στην πραγματοποίηση της δράσης.
Το Διοικητικό Συμβούλιο του Συλλόγου μας εύχεται σε όλους τους μαθητές και τις μαθήτριες καλή και δημιουργική σχολική χρονιά.Παράλληλα, εκφράζει τα θερμά του συγχαρητήρια στους νέους και τις νέες που πέτυχαν την εισαγωγή τους στην Τριτοβάθμια Εκπαίδευση, καθώς και στις οικογένειές τους που στάθηκαν δίπλα τους σε αυτή την προσπάθεια.
Για το Διοικητικό Συμβούλιο
Ο ΠΡΟΕΔΡΟΣ
Μίσχος Στ. Γεώργιος

